b'\n_START_ARTICLE_\nAlban Berg\n_START_SECTION_\nInfantesa i joventut\n_START_PARAGRAPH_\nBerg va n\xc3\xa0ixer a Viena, el tercer de quatre fills de Conrad Berg, un comerciant i exportador benestant procedent de Nuremberg, que tenia una botiga de llibres, objectes d\'art i articles religiosos prop de l\'Esgl\xc3\xa9sia de Sant Esteve, i de Johanna Braun, filla d\'un joier imperial. El major dels seus germans, Hermann, va emigrar als Estats Units, per\xc3\xb2 els altres dos Charly (Karl Bernhard) i Esmaragda, l\'\xc3\xbanica dona, van ser els seus companys d\'inf\xc3\xa0ncia. La seua fam\xc3\xadlia, de formaci\xc3\xb3 cat\xc3\xb2lica, va viure molt confortablement fins a la mort de son pare el 30 de mar\xc3\xa7 de 1900. _NEWLINE_Berg, de petit, va mostrar m\xc3\xa9s inclinaci\xc3\xb3 vers la literatura que vers la m\xc3\xbasica per\xc3\xb2 va comen\xc3\xa7ar a compondre lieder i duos des dels quinze anys. La seua germana, excel\xc2\xb7lent pianista, el va introduir en la m\xc3\xbasica francesa contempor\xc3\xa0nia (Claude Debussy i Maurice Ravel sobretot). El 1903 va fallar en els ex\xc3\xa0mens finals, la qual cosa li va ocasionar una depressi\xc3\xb3 que el va portar a un intent de su\xc3\xafcidi. En aprovar-los despr\xc3\xa9s, va iniciar una pr\xc3\xa0ctica com auxiliar de comptabilitat, en Statthalterei en la Baixa \xc3\x80ustria, mentre simult\xc3\xa0niament assistia a classes de Dret i Musicologia.\n_START_SECTION_\nLa trobada amb Sch\xc3\xb6nberg\n_START_PARAGRAPH_\nEl 1904, Charly, germ\xc3\xa0 de Berg, va portar alguns lieder a Sch\xc3\xb6nberg, qui gratament sorpr\xc3\xa8s, es va oferir per a donar-los classes, les que van comen\xc3\xa7ar des d\'octubre d\'aquell any (gratu\xc3\xaftes fins a 1906 a causa de la seua prec\xc3\xa0ria situaci\xc3\xb3 econ\xc3\xb2mica). En les classes de Sh\xc3\xb6nberg va con\xc3\xa8ixer Anton Webern._NEWLINE_El 1906 va adquirir una her\xc3\xa8ncia que li va donar estabilitat econ\xc3\xb2mica i li va permetre dedicar-se m\xc3\xa9s intensament als seus estudis. En aquest mateix any va con\xc3\xa8ixer Helene Nahoswki, cantant i filla d\'una fam\xc3\xadlia acomodada i la seua futura esposa. Va viatjar a Graz per escoltar l\xe2\x80\x99estrena de Salom\xc3\xa9 de Richard Strauss, el 16 de maig de 1906. En un recital a Viena el 7 de novembre de 1907 va oferir les estrenes p\xc3\xbabliques de 3 lieder (que despr\xc3\xa9s inclouria en els seus Sieben fr\xc3\xbche lieder) i una fuga amb quartet de corda i piano. En totes aquestes primeres obres, Berg revela la influ\xc3\xa8ncia del romanticisme i el postromanticisme alemany (Schumann, Wagner, Brahms, Hugo Wolf, el seu mestre Sch\xc3\xb6nberg) i tamb\xc3\xa9 de l\'impressionisme franc\xc3\xa9s (Debussy)._NEWLINE_El 1910 va acabar els seus estudis amb Sch\xc3\xb6nberg. La seua obra de "graduaci\xc3\xb3" va ser la Sonata per a piano catalogada Op. 1, una de les obres "m\xc3\xa9s formidables mai escrites per un compositor". Quan Sch\xc3\xb6nberg va abandonar l\'\xc3\xbas de la tonalitat (que havia sigut el sistema principal usat en la m\xc3\xbasica occidental durant segles) i va comen\xc3\xa7ar a experimentar en el que s\'anomenaria atonalitat, Berg i el seu col\xc2\xb7lega Webern es van unir a aquesta recerca de possibilitats sonores. El canvi de rumb s\'evidencia en els seus Quatre Lieder Op. 2 i el seu Quartet de corda Op. 3. Durant tota la seua vida, Berg va mantenir una gran amistat i estima envers Sch\xc3\xb6nberg, a qui considerava com un pare. Tamb\xc3\xa9 Webern va ser un gran amic seu._NEWLINE_Un concepte important que Sch\xc3\xb6nberg li va ensenyar \xc3\xa9s el que es coneixeria despr\xc3\xa9s com variaci\xc3\xb3 cont\xc3\xadnua, que consisteix en el fet que la unitat d\'una pe\xc3\xa7a dep\xc3\xa8n que tots els aspectes d\'ella deriven d\'una senzilla idea b\xc3\xa0sica. Berg tamb\xc3\xa9 va transmetre aquesta idea als seus alumnes; un d\'ells, el fil\xc3\xb2sof Theodor Adorno va dir: "El principi m\xc3\xa9s important que em va ensenyar \xc3\xa9s el de la variaci\xc3\xb3: s\'assumeix que tot ha de desenvolupar-se i ser a m\xc3\xa9s intr\xc3\xadnsecament diferent." La Sonata \xc3\xa9s un impactant exemple de treball sobre aquesta idea: tota la composici\xc3\xb3 es deriva del motiu inicial de quartes i quintes i de la frase inicial.\n_START_SECTION_\nInicis com a compositor\n_START_PARAGRAPH_\nBerg va ser part de l\'elit cultural de Viena durant el per\xc3\xadode conegut com el fin de si\xc3\xa8cle. Aquest cercle va incloure els m\xc3\xbasics Alexander von Zemlinsky i Franz Schreker, el pintor Gustav Klimt, l\'escriptor i sat\xc3\xadric Karl Kraus, l\'arquitecte Adolf Loos i el poeta Peter Altenberg. El 14 d\'abril de 1911, va estrenar la seua Sonata per a piano i el seu Quartet de corda, el 3 de maig es casava amb Helene Nahowski, a pesar de l\'oberta hostilitat de la fam\xc3\xadlia de la n\xc3\xb3via. Del seu idil\xc2\xb7li es conserven unes cartes d\'amor que s\'han fet c\xc3\xa8lebres. El 18 de maig moria Gustav Mahler, el gran director i compositor austr\xc3\xadac, a qui Berg admirava profundament i que va exercir una poderosa influ\xc3\xa8ncia en la seua m\xc3\xbasica._NEWLINE_El 1912 va comen\xc3\xa7ar a compondre m\xc3\xbasica sobre uns textos de Peter Altenberg, singular poeta vien\xc3\xa8s que escrivia breus poesies en postals que regalava als seus amics. En aquells anys, els membres de la Trinitat Vienesa van comen\xc3\xa7ar a experimentar amb la forma musical, escrivint obres d\'extremada concisi\xc3\xb3 i densitat i per tant molt curtes; tamb\xc3\xa9 va compondre en aquest estil (anomenat estil afor\xc3\xadstic), les seues Quatre peces per a clarinet i piano el 1913. Precisament, el 31 de mar\xc3\xa7 d\'aquest any, es va preparar l\'estrena dels Altenberg-Lieder Op. 4 per a un concert dedicat exclusivament a obres dels alumnes de Sch\xc3\xb6nberg i dirigit per aquest. L\'estranyesa de les peces i la discreci\xc3\xb3 de l\'\xc3\xbas de l\'enorme orquestra simf\xc3\xb2nica van acabar per causar un esc\xc3\xa0ndol que va interrompre el concert - les can\xc3\xa7ons serien acabades de "estrenar" el 1952.\n_START_SECTION_\nWozzeck\n_START_PARAGRAPH_\nEl 14 de maig de 1914 Berg va assistir a una representaci\xc3\xb3 teatral de Woyzeck (en aquell temps es titulava Wozzeck a causa d\'un error d\'edici\xc3\xb3), drama inconcl\xc3\xbas del llavors acabat de descobrir escriptor alemany Georg B\xc3\xbcchner. Berg va decidir utilitzar-lo per a una \xc3\xb2pera. Tanmateix, el projecte es va veure interromput per la Primera Guerra Mundial. Berg va ser cridat a servir en l\'Armada de l\'Imperi Austrohongar\xc3\xa8s. Al principi va ser destinat a Hongria, i m\xc3\xa9s tard, a causa de la seua malaltissa salut, al Ministeri de Guerra. Ac\xc3\xad va comen\xc3\xa7ar a treballar en la seua futura obra._NEWLINE_Acabada la guerra, el 1918 Sch\xc3\xb6nberg va fundar la Societat per a Execucions Musicals Privades, que buscava crear un ambient ideal per a l\'exploraci\xc3\xb3 de m\xc3\xbasica nova mitjan\xc3\xa7ant assaigs p\xc3\xbablics, execucions repetides, i l\'exclusi\xc3\xb3 de tots els cr\xc3\xadtics professionals i en la que Berg col\xc2\xb7laboraria ass\xc3\xadduament. El 1920 Berg va gaudir d\'una reeixida activitat com a escriptor, per un temps va dubtar de si continuar component o enfocar-se a escriure. Tamb\xc3\xa9 es va dedicar a l\'ensenyament, un dels seus alumnes va ser el despr\xc3\xa9s brillant fil\xc3\xb2sof Adorno i l\'austriac Hanns Jelinek que despr\xc3\xa9s seria un bon compositor._NEWLINE_El 1921 va concloure la seua \xc3\xb2pera Wozzeck. L\'any seg\xc3\xbcent va publicar la partitures de la reducci\xc3\xb3 per a piano de la seua \xc3\xb2pera amb el suport econ\xc3\xb2mic de la seua gran amiga Alma Mahler, la viuda del compositor. El 1923 va signar un contracte per a la publicaci\xc3\xb3 de la seua obra amb Universal Edition (vigent fins avui)._NEWLINE_Com que els teatres d\'\xc3\xb2pera rebutjaven estrenar la seua obra, el director Hermann Scherchen va suggerir que escriguera una esp\xc3\xa8cie de suite simf\xc3\xb2nica per a cridar l\'atenci\xc3\xb3 del p\xc3\xbablic i els empresaris per la seua recent obra. Va estrenar llavors, el 1924 a Frankfurt del Main, les Tres escenes de Wozzeck per a soprano i orquestra, que van obtenir un gran \xc3\xa8xit, i va permetre l\'estrena de l\'\xc3\xb2pera completa el 14 de desembre d\'aqueix mateix any en l\'\xc3\x92pera Estatal de Berl\xc3\xadn pel director Erich Kleiber. Wozzeck va consagrar internacionalment al compositor, que es va dedicar en els anys seg\xc3\xbcents a viatjar arreu d\'Europa per a supervisar les representacions de la seua \xc3\xb2pera i donar confer\xc3\xa8ncies: Praga el 1926, Leningrad el 1927, Oldenburg el 1929 i 25 vegades m\xc3\xa9s durant la resta de la seua vida. Tamb\xc3\xa9 li va permetre viure amb m\xc3\xa9s tranquil\xc2\xb7litat des del punt de vista de l\'economia.\n_START_SECTION_\nDodecafonisme\n_START_PARAGRAPH_\nEl 1923, Sch\xc3\xb6nberg anuncia el seu \xc3\xbaltim descobriment: la t\xc3\xa8cnica dodecaf\xc3\xb2nica. Immediatament els seus alumnes van comen\xc3\xa7ar a usar-la, la primera obra en qu\xc3\xa8 l\'empraria seria en la re-musicalitzaci\xc3\xb3 de "Schliesse Mir Die Augen beide" (tanca els meus dos ulls). La va posar lliurement i parcialment en pr\xc3\xa0ctica en la Suite L\xc3\xadrica (1925) per a quartet de corda, obra inspirada en la seua relaci\xc3\xb3 extramatrimonial amb Hanna Fuchs. Aquesta obra va ser estrenada pel fam\xc3\xb3s Quartet Kolisch el 8 de gener de 1927, i despr\xc3\xa9s a comanda de la seua editorial faria un arranjament de 3 dels moviments per a orquestra de corda. Berg sempre va usar el dodecafonisme en forma molt lliure, violant les ortodoxes regles que inicialment va establir Sch\xc3\xb6nberg, donant-li un particular color tonal. Tamb\xc3\xa9 correspon a aquesta \xc3\xa8poca el Concert de cambra, que va dedicar al cinquantenari del seu mestre Sch\xc3\xb6nberg, i en la que com era el seu costum, va col\xc2\xb7locar una s\xc3\xa8rie de s\xc3\xadmbols, al\xc2\xb7lusius a la Trinitat Vienesa._NEWLINE_El 1927 va considerar musicalitzar el conte fant\xc3\xa0stic de Gerhart Hauptmann Und Pippa tanzt. Finalment, el 1928, es va decidir a posar m\xc3\xbasica al tema de Lulu del dramaturg Frank Wedekind que havia vist en escena l\'any 1905. El 1929 va escriure per enc\xc3\xa0rrec una \xc3\xa0ria de concert: Der Wein (El vi), basada en poemes de Les flors del mal de Charles Baudelaire tradu\xc3\xafts per Stefan George. El 1930 va ser nomenat membre de la "Pr\xc3\xbc\xc3\x9fischen Akademie Der K\xc3\xbcnste". Dos anys despr\xc3\xa9s va comprar una resid\xc3\xa8ncia d\'estiu a W\xc3\xb6rthersee.\n_START_SECTION_\nA la mem\xc3\xb2ria d\'un \xc3\xa0ngel\n_START_PARAGRAPH_\nBerg juntament amb Anton Webern, fou un dels alumnes m\xc3\xa9s dotats d\'Arnold Sch\xc3\xb6nberg, al que segu\xc3\xad en els seus estils atonal i dodecaf\xc3\xb2nic, si b\xc3\xa9 adaptats a la seva pr\xc3\xb2pia personalitat, rom\xc3\xa0ntica i somniadora. Aquesta naturalesa es tradueix en una producci\xc3\xb3 musical d\'extraordin\xc3\xa0ria for\xc3\xa7a dram\xc3\xa0tica i qualitat comunicativa, que no exclou, ans el contrari, un marc formal tant s\xc3\xb2lit com r\xc3\xadgid. Berg deixa un redu\xc3\xaft cat\xc3\xa0leg en el que brilla amb llum pr\xc3\xb2pia llur \xc3\xb2pera Wozzeck. Llur \xc3\xbaltima obra finalitzada, l\'emotiu concert, A la mem\xc3\xb2ria d\'un \xc3\xa0ngel, per a viol\xc3\xad, s\'estren\xc3\xa0 a Barcelona el 19 d\'abril de 1936. El t\xc3\xadtol de la composici\xc3\xb3 al\xc2\xb7ludeix a la jove Manon Gropius, filla del matrimoni format per pel fam\xc3\xb3s arquitecte Walter Gropius i Alma Mahler, ambd\xc3\xb3s bons amics del compositor, morta un any abans a causa de la poliomielitis. (1)\n_START_SECTION_\nLulu i el final\n_START_PARAGRAPH_\nBerg es dedicava intensament a la composici\xc3\xb3 de la seua nova \xc3\xb2pera. Amb l\'Anschluss (annexi\xc3\xb3) d\'\xc3\x80ustria per l\'Alemanya de Hitler, i amb la censura nazi dels estils musicals considerats Entartete Kunst (art degenerat), Berg va passar serioses dificultats econ\xc3\xb2miques. A m\xc3\xa9s va patir l\'exili del seu gran amic Sch\xc3\xb6nberg pel creixent antisemitisme._NEWLINE_A l\'abril de 1934, estava culminant la composici\xc3\xb3 de Lulu. L\'estrena mundial estava programada per a Berl\xc3\xadn sota la direcci\xc3\xb3 d\'Erich Kleiber. Va compondre llavors, igual que per a Wozzeck, la Lulu Suite que es va estrenar el 30 de novembre en l\'\xc3\x92pera Estatal de Berl\xc3\xadn amb Erich Kleiber. A causa de les hostilitats contra Kleiber i la campanya de la premsa, aquest va emigrar al gener de l\'any seg\xc3\xbcent. Les obres de Berg van ser prohibides a Alemanya. Llavors interromp la composici\xc3\xb3 de Lulu (faltava l\'orquestraci\xc3\xb3 dels \xc3\xbaltims actes) des d\'abril fins agost de 1935 per a compondre el seu Concert per a viol\xc3\xad, dedicat a la filla del matrimoni d\'Alma Mahler amb Walter Gropius, Manon, que havia mort recentment._NEWLINE_La nit de Nadal de 1935 mor d\'una septic\xc3\xa8mia causada segons sembla per una picada d\'abella, deixant Lulu inconclusa - l\'acte III seria orquestrat despr\xc3\xa9s pel compositor austr\xc3\xadac Friedrich Cerha, estrenant-se completa el 24 de febrer de 1979 a Par\xc3\xads, sota la direcci\xc3\xb3 de Pierre Boulez. El seu Concert per a viol\xc3\xad "Dem Andenken eets Engels" (a la mem\xc3\xb2ria d\'un \xc3\xa0ngel) seria estrenat p\xc3\xb2stumament el 19 d\'abril de 1936 pel violinista Louis Krasner i el director Hermann Scherchen a Barcelona.'